
Zadeva: Zahtevek za dostavo dokumentacije – stroški laboratorija v referenčnih 

            ambulantah
Spoštovani!

Zavod za zdravstveno zavarovanje Slovenije je v dopisu z dne 1. julija 2013 podal pojasnilo glede izvajanja nadzora nad namensko porabo sredstev za laboratorij v referenčni ambulanti. 

V prvi alineji pojasnila navajate, da je v skladu s Pravilnikom o nadzorih (v nadaljevanju: Pravilnik), kategorizacija ali gre za redni ali izredni nadzor, v pristojnosti Zavoda in temelji na izvajanju letnega poslovnega plana Zavoda.

Vaše stališče je napačno. Skladno s Pravilnikom Zavod ne more presojati po prostem preudarku ali bo v določenem primeru odredil redni ali izredni nadzor, pač pa lahko izredni nadzor odredi le v primerih, ki jih Pravilnik taksativno našteva v 3. odstavku 6. člena:

· če obstaja sum, da izvajalec krši pogodbena določila,

· če obstaja sum, da izvajalec ne spoštuje splošnih ali posamičnih aktov, ki urejajo uveljavljanje pravic iz OZZ,

· v vseh drugih primerih, če izredni nadzor narekujejo okoliščine na strani izvajalca ali če obstajajo druge okoliščine, iz katerih je sklepati, da izvajalec krši pogodbeno razmerje ali nastaja materialna škoda.

Če so zgoraj našteti pogoji za izredni administrativni nadzor izpolnjeni, ga Zavod skladno s Pravilnikom lahko odredi. V nasprotnem primeru Zavod izrednega administrativnega nadzora ne more odrediti, oziroma odredba nadzora v takšnem primeru za izvajalca nima nobenega pravnega učinka. 

Redni administrativni nadzor lahko Zavod odredi pri izvajalcu, ki je bil skladno z določbo 4. odstavka 12. člana Pravilnika uvrščen na “letni načrt izvajalcev za A nadzore”.

Glede na navedeno zaključujemo, da bomo vse izredne nadzore, ki so odrejeni mimo pogojev iz 3. odstavka 6. člena Pravilnika in redne nadzore, ki so odrejeni v nasprotju s 4. odstavkom 12. člana Pravilnika, šteli za nezakonite in brez pravnih posledic za izvajalce. V kolikor bo Zavod na podlagi nezakonito odrejenih nadzorov izvajalcem znižal mesečne akontacije, bomo izvajalcem svetovali, da izpadla izplačila, skupaj z zakonskimi zamudnimi obrestmi, izterjajo od Zavoda.

Pravila glede izvajanja nadzorov so jasna in konkretna, tako da ne puščajo nikakršnega prostora za elastično interpretacijo v škodo izvajalcev. Zato se bomo v primeru vsakršne samovoljnosti s strani Zavoda na Strokovnem združenju zasebnih zdravnikov in zobozdravnikov Slovenije najostreje odzvali. Ob tem posebej opozarjamo na določbo 258. člena Kazenskega zakonika (KZ-1; Uradni list RS št. 50/12-UPB2), ki pravi:

“Uradna oseba ali javni uslužbenec, ki zavestno krši zakone ali druge predpise, opušča svoje nadzorstvo ali kako drugače očitno nevestno ravna v službi, čeprav predvideva ali bi morala in mogla predvidevati, da lahko nastane zaradi tega hujša krkšitev pravic drugega ali škoda na javni dobrini ali premoženjska škoda, in res nastane kršitev oziroma večja škoda, se kaznuje z denarno kaznijo ali zaporom do treh let.”

V kolikor z drugimi sredstvi nazakonitosti pri izvajanju nadzorov ne bomo uspeli zaustaviti, bomo primorani zaradi zavarovanja interesov svojih članov, kazensko ovaditi pristojne osebe, ki bodo zavestno kršile določila Pravilnika in z nezakonitim odrejanjem nadzorov posameznim izvajalcem povzročale materialno škodo.

Lep pozdrav,

